Infografika - Kif bażijiet tad-data interoperabbli ser jagħtu spinta lis-sigurtà tal-Ewropa Ara l-infografika sħiħa Fl-14 ta' Ġunju 2018, il-Kumitat tar-Rappreżentanti Permanenti (Coreper) approva, f'isem il-Kunsill, mandat għal negozjati dwar żewġ regolamenti li jistabbilixxu qafas għall-interoperabbiltà bejn is-sistemi ta' informazzjoni tal-UE fil-qasam tal-ġustizzja u l-affarijiet interni. Abbażi ta' dan il-mandat, il-Presidenza tal-Kunsill ser tibda negozjati mal-Parlament Ewropew ladarba jadotta l-pożizzjoni tiegħu. Sabiex il-kondiviżjoni tal-informazzjoni taħdem bl-aħjar mod possibbli mhuwiex biss importanti li jkollna l-informazzjoni t-tajba iżda rridu nkunu kapaċi nistabbilixxu wkoll ir-rabtiet it-tajba. Billi niżguraw l-interoperabbiltà tas-sistemi ta' informazzjoni eżistenti tal-UE ser inkunu nistgħu niġbru l-informazzjoni aħjar, li jfisser protezzjoni u sigurtà aħjar għal kulħadd. Valentin Radev, ministru għall-intern tal-Bulgarija Ir-regolamenti proposti għandhom l-għan li jtejbu s-sigurtà fl-UE, li jagħmlu kontrolli aktar effikaċi u effiċjenti fuq il-fruntieri esterni, u li tiġi evitata u miġġielda l-migrazzjoni illegali. L-interoperabbiltà bejn is-sistemi ta' informazzjoni tippermetti li s-sistemi jkunu jistgħu jikkomplementaw lil xulxin, tgħin fil-faċilitazzjoni tal-identifikazzjoni korretta ta' persuni u tikkontribwixxi għall-ġlieda kontra l-frodi tal-identità. Ir-regolamenti jistabbilixxu l-komponenti tal-interoperabbiltà li ġejjin: Portal Ewropew tat-tfittxija , li jippermetti lill-awtoritajiet kompetenti jfittxu f'diversi sistemi ta' informazzjoni simultanjament, bl-użu kemm ta' data bijografika kif ukoll bijometrika. Servizz kondiviż ta' tqabbil bijometriku , li jippermetti t-tiftix u t-tqabbil ta' data bijometrika (marki tas-swaba' u immaġni tal-wiċċ) minn diversi sistemi. Repożitorju komuni ta' informazzjoni dwar l-identità , li jinkludi data ta' identità bijografika u bijometrika ta' ċittadini ta' pajjiżi terzi disponibbli f'diversi sistemi ta' informazzjoni tal-UE. Detettur ta' identitajiet multipli , li jivverifika jekk id-data ta' identità bijografika li tinsab fit-tfittxija teżistix f'sistemi oħra koperti, biex tkun possibbli d-detezzjoni ta' identitajiet multipli marbuta mal-istess sett ta' data bijometrika. Is-sistemi koperti mir-regolament jinkludu s-sistema ta' dħul/ħruġ (EES), is-sistema ta' informazzjoni dwar il-viża (VIS), is-Sistema Ewropea ta' Informazzjoni u ta' Awtorizzazzjoni għall-Ivvjaġġar (ETIAS), Eurodac, is-Sistema ta' Informazzjoni ta' Schengen (SIS) u s-sistema Ewropea ta' informazzjoni dwar rekords kriminali għal ċittadini ta' pajjiżi terzi (ECRIS-TCN), kif ukoll data tal-Europol u ċerti bażijiet tad-data tal-Interpol dwar dokumenti tal-ivvjaġġar. Ir-regolamenti l-ġodda ma jimmodifikawx id-drittijiet ta' aċċess. Il-portal Ewropew tat-tfittxija ser jindika meta jkun hemm data jew rabtiet fir-rigward ta' tiftixa partikolari, iżda s-sistema ser turi biss lil kull awtorità d-data li diġà għandha d-dritt ta' aċċess għaliha skont il-leġislazzjoni preċedenti li tistabbilixxi l-bażijiet tad-data differenti. L-interoperabbiltà tas-sistemi ta' informazzjoni tal-UE fil-qasam tal-ġustizzja u l-affarijiet interni ilha prijorità fl-ogħla livell politiku tul dawn l-aħħar snin. Fil-konklużjonijiet tiegħu tat-18 ta' Diċembru 2015, il-Kunsill Ewropew iddikjara li l-attakki terroristiċi reċenti wrew l-urġenza li titjieb il-kondiviżjoni tal-informazzjoni, b'mod partikolari fir-rigward tal-iżgurar tal-interoperabbiltà tal-bażijiet tad-data rilevanti fir-rigward tal-kontrolli ta' sigurtà. Ġie stabbilit grupp ta' esperti ta' livell għoli dwar is-sistemi ta' informazzjoni u l-interoperabbiltà u dan ħejja rapport li saħaq fuq il-ħtieġa ta' ġestjoni tad-data aktar effikaċi u effiċjenti għall-fruntieri u s-sigurtà fl-UE. F'Ġunju 2017, il-Kunsill Ewropew stieden lill-Kummissjoni biex tħejji malajr kemm jista' jkun proposti leġislattivi dwar din il-kwistjoni, abbażi tar-rakkomandazzjonijiet tal-grupp ta' esperti ta' livell għoli. Il-Kummissjoni ppreżentat żewġ proposti leġislattivi fit-12 ta' Diċembru 2017.